दुलाराय बुहुमावनो क’रना जिउसाया सोग्लोबनाय समावनो आसामावबो जोबोर गोहोम गोग्लै फैदों। हादराव रांखान्थिनि हालोदा जोबोर लोरबां जादों लोगोसे सोलोंथाया गाज्रिथिं थांनाय बादि साननो गोनां जादों । सोलोंथायनि खहाखौ गोख्रै सुफुंनो हाया। जोंनि रायजो आसामाव थांनाय मार्स दाननिफ्राय फरायसालिनि फरायसा-फरायसुलिफोरा फरायसालियाव थांनानै थाखो खथायाव गोसो जदोंमोनल’सो, बि समावनो थाबथानो गोनां जादों फरायसालियाव फैनाया। दिनै जि दाननि उनाव फरायसालिया खुलिजानानै थाखोफोराव हाबगोनब्लाबो माखासेफोरा फरायसालियाव थांनो आसुसु मोनगोन। सिबिएससि बेन्दोंनि फरायसालिफोराव थांनाय मार्स दानाव गोदान थाखोयाव मुं थिसननो मोनाबालानो मोनसे गोनां सोलोंथाइ बोसोरआ अनलाइननि मुङाव जोबहांहां जाबाय। अनलाइन आदबजों बारा सोलोंथाइ होनो हादों होननानै बुंनो हाया। गोबां फरायसालिनि माखासे फोरोंगिरिफोरा मुङावल’ अनलाइन क्लास लादों होननानैबो अजद सिखांदों। सोलोंथाइ लकडाउननि समाव मोननै बाथ्रा साननो गोनां जादों। बेनिनो मोनसेया हादरनि सोलोंथाइ खान्थिखौ सोलायनाय आरो मोनसेया गोबां फोरोंगिरिफोरखौ गोख्रों फोरोंथाइ होनाय। जों नुनायाव हादरनि सोलोंथायनि राहाया फरायसाफोरनि सानथौवारी बांहोनायाव गोसो होनाय नुवाखै। दासान्दै हादरनि सोलोंथायनि राहाया बानाय लोगोसे फरायसाफोरनि सायाव गिदिर बिबान बादि जानाय नुयो। हादरनि मिरु सामलायगिरि सोलोंथायाव गोबां गोरों फरायसाफोरनि जिउवाव आन्दायनाय लाबोगोन बादि साननो गोनां जादों। गोबाङानो मेट्रिक-हायारसेकेन्दारी आनजादफोराव दाइनजि जौखोन्दोनि बांसिन नम्बर लानानै दाख्थार, इन्जिनियारिं जानायनि सिमां लानानै जे इ इ आरो नीट आनजादफोराव जिरायनो कसिं सेन्टारफोराव कसिं लाहैयो । बे कसिं लानाय समाव बिसोर कलेजाव मुं थिसना। एन्ट्रेन्सफोराव उथ्रिनो हानायनि सिमां लानानै गथ’नि बिमा-बिफाफोरा गावनि दोनथुमनानै दोननाय लाख-लाख रां खरसा खालामो । बिदिनो गोबां गोरों फरायसाफोरा एन्ट्रेन्सफोराव उथ्रिनो हायैनि थाखाय दाख्थार-इन्जिनार जानायनि सिमांखौ ज्राब गारनायबो नुनो मोनो । बेखौबो बुंनांगोनदि सोलोंथाइ होनायनि मुङाव माखासे फालांगिरिफोरा गावारी फरायसालि एबा मुलुग सोलोंसालि गायसनदों। मिथिनाय बादिब्ला बिदि सोलोंथाइ फसंथानफोरा नांगौबादि सोरखारनि गनायथि गैया आरो बांसिन सोलोंथाइ फसंथानफोरा मोनसेल’ आयदानि गनायथि लानानै गोबां आयदानि फोरोंथाइ होगासिनो दं। बिदि समायना फोसावलायाव गोबां लेखा गोरों बिमा-बिफाफोरा गावनि गथ’नि थाखाय लाख-लाख रां खरसा खालामनाय नुनो मोनो। बि सोलोंथाइ फसंथानफोराव सोलोंथाइ लानानै सोरखारि साखरि मोनै सानथ्रहायै दंसोगारो। सोरखारआ फरायसालिफोराव बेसेननाङै मायरं होनाय , गोरिब सुबुंनि एकाउन्टआव रां सोनानै होनाय, हिनजावसानि जुलिनि समाव से थला सना होनो नागिरनाय सोरखारा सोलोंथायनि सायाव एसे मोजां साननानै रायजोनि फरायसाफोरनि सायाव साननांसिगौ। फैगौ 2021 मायथायनि 1 जानुवारीनिफ्राय रायजोनि गासैबो फरायसालिफोरा खुलि जासिगोन । बे खुलि जानाय गुदि फरायसालिनि उन्दै-उन्दै फरायसाफोरा बावहाबनानै थानाय लेखानि सोमोन्दोआ थाब जानांगौखौ मिजिंग थिनो हायो। नङाब्ला बे खोलोबनि फरायसाफोरा इयुन समफोराव उदाय रोङै जाहैनो बारा सम नांनाय नङा।